'Chokerende'. 'Sexistisk'. 'Ynkeligt'.

Den får ikke for lidt med forargelse i svenske medier om Thomas Blachmans aktuelle tv-serie, hvor han og en indbuden gæst betragter en nøgen kvinde og vurderer, hvad de ser.

'Det er så absurd, at jeg næsten ikke kan skrive om det. Der findes ingen ord for, hvor mærkeligt det er, skriver Sydsvenskans kulturskribent Karin Arbsjö.

Frække Victoria gjorde Blachman genert

Troede det var aprilsnar

Hun troede først, det var en apilsnar, da hun hørte om programmet, fortæller hun.

'Jeg troede det indtil sidste øjeblik'.

'Ideen med, at mænd bedømmer en kvindes krop er absurd og føles hverken ny eller frisk. Det er gammelt og ynkeligt', mener hun.

Hun får opbakning af bla. den halvt-danske kulturchef på Expressen, Jens Liljestrand.

'Jeg blev chokeret. Det er fuldstændigt chokerende, at en dansk public service-kanal laver et sådan program. Det er utrolig sexistisk tv', mener Liljestrand, der har svært ved at fatte, hvad det er, der foregår i hans andet hjemland.

'Der findes ingen intellektuel diskussion, der kan forsvare at anvende nøgne kvinder som en rekvisit. Kvinden er desuden passiv og tavs, hvilket indgår i formatet'.

Europas anarkister

Jens Liljestrand ser programmet som et udtryk for klimaet i det danske kulturliv, hvor brud med normerne er vigtige.

'Danskerne ser sig selv som Europas anarkister, og store dele af kulturen hylder normløsheden. Der findes en slags dansk sex- og pornoliberalisme som gør, at der ikke findes nogen grænser i frihedens navn'.

Han mener, at et tilsvarende program ikke kan laves i Sverige.

'Indenfor det svenske kulturliv er det uforeneligt med intellektuel opfattelse at stille op til denne uforblommede sexisme - i det mindste må man håbe det'.

Blachman havde ingen kommentar til de svenske fordømmelser.